Miljoene rand se skade aan Kaapstad-infrastruktuurKaapstad (Foto: sharonang, Pixabay) Die stad Kaapstad het Maandag gesê vandalisme aan die stad se infrastruktuur oor die afgelope drie jaar beloop meer as R12 miljoen. Belinda Walker, burgemeesterskomiteelid vir gemeenskapsveiligheid en spesiale projekte, het gesê opsetlike saakbeskadiging aan gemeenskapsfasiliteite tydens betogings het “onaanvaarbare afmetings” aangeneem. Sy het gesê die skade beloop nagenoeg R12 miljoen. “Ons kan egter nie ŉ kosteberaming doen op die verlies wat die inwoners in die betrokke gemeenskappe ervaar nie,” het sy gesê. Walker het gesê die geld wat die stad spandeer om infrastruktuur te herstel wat gevandaliseer is, kon eerder spandeer word op ander geriewe “soos bykomende ontspanningsfasiliteite, sproeiparke, slimparke of selfs sintetiese sokkervelde in gemeenskappe waar die behoefte daaraan groot is”. Sy het gesê dié gemeenskapsfasiliteite bied “ŉ veilige plek vir ons kwesbare inwoners om in te ontspan”. Walker het dit benadruk dat die stad se sport en ander ontspanningsaktiwiteite ŉ “belangrike deel vorm van ŉ gesondheidsgebaseerde benadering en bied ŉ alternatief vir vrye tyd – afleiding vir hoërisiko-individue teen bendes en dwelmmiddels”. Walker het gesê betogers wat hierdie fasiliteite vernietig toon “geen respek vir eiendom nie”. “Dit is skokkend dat ons samelewing ŉ kultuur ontwikkel het om gemeenskapseiendom af te brand en te vernietig. Daar is geen verskoning vir minagtende gedrag nie en dit is nie die manier hoe mense hul griewe moet wys nie.”